Real Madrid bekrefter uttaket av nordmannen på sine nettsider.

På sine hjemmesider bekrefter Real Madrid fredag ettermiddag at Martin Ødegaard er med i troppen til sesongavslutningen mot Getafe.

Kampen er i utgangspunktet meningsløs for storklubben som ikke har mulighet til å hente inn serievinner Barcelona. For norske fotballfans kan den likevel bli en godbit å få med seg dersom en 16 år gammel gutt fra Drammen slipper til på gressteppet på Santiago Bernabeu en gang etter kl 20.30 lørdag kveld.

Fredag hersket det først full forvirring i etterkant at pressekonferansen med manager Carlo Ancelotti. Italieneren fikk naturlig nok en rekke spørsmål om sin egen fremtid. Ingen journalister slapp til med spørsmål om Ødegaard.

Dermed var det lenge uvisst om 16-åringen var med i troppen eller ikke. Den endelige bekreftelsen kom klubben med først i ettermiddag.

Dermed kan unggutten bli tidenes yngste spiller for Real Madrid - og første nordmann - dersom han får spilletid i sesongens siste hjemmekamp for «Los Blancos».

Ødegaard satt på benken mot Almeria i april, men kom aldri på banen.

Se Real Madrid - Getafe på csports.no fra kl. 20.30 lørdag

Martin Ødegaard trente fredag formiddag med A-laget på treningsanlegget Valdebebas, hvor han lekte seg sammen med superstjerner som James Rodriguez, Gareth Bale og Cristiano Ronaldo.

Nå kan han få sjansen til det samme i tellende kamp også.

Fullstendig Real Madrid-tropp: Casillas, Keylor Navas, Pacheco, Varane, Pepe, Marcelo, Carvajal, Arbeloa, Nacho, Kroos, James, Bale, Lucas Silva, Isco, Illarra, Ødegaard, Cristiano Ronaldo, Chicharito, Jesé.